Og hvor du kan skrubbe og rense fx en mørtelfuge, der er angrebet af mug, så er det umuligt med en silikonefuge. Her går angrebet lynhurtigt dybt ned i fugen, og så kan du kun rense stedet ved at skifte fugen helt ud. Og lige så godt uhærdet silikonemasse binder på andre materialer, lige så umuligt er det for andre materialer at få fat i en overflade af hærdet silikone. Så har du en gang haft silikone i en fuge, skal du have silikone i fugen i al fremtid.
Derfor har selv de dygtigste fugefolk store forbehold over for silikonen og går kun ind for den, hvor dens fordele er større end dens svagheder: i vådrum, hvor der kræves stor elasticitet – og tæthed. Men hvis tætheden på nogen måde afhænger af silikonefugen, så er det i hvert fald ikke noget, vi selv skal røre ved, så skal der fagfolk på sagen.